ทิสโก้ปลื้มเศรษฐีแห่ใช้กองทุนบุคคล
ทิสโก้ ปลื้มลูกค้ารายใหญ่กลุ่มไฮเน็ตเวิร์คแห่ใช้บริการกองทุนส่วนบุคคลเพิ่มกว่า 10% จากสิ้นปีก่อน
12 ก.ย. 2554

ทิสโก้ ปลื้มลูกค้ารายใหญ่กลุ่มไฮเน็ตเวิร์คแห่ใช้บริการกองทุนส่วนบุคคลเพิ่มกว่า 10% จากสิ้นปีก่อน 
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า  ธุรกิจกองทุนส่วนบุคคลของบลจ. ทิสโก้ ในช่วง 8 เดือนที่ผ่านมาในส่วนของกลุ่มลูกค้าบุคคลรายใหญ่ (ไฮเน็ตเวิร์ค) ที่มีพอร์ตการลงทุนตั้งแต่ 20-40 ล้านบาทขึ้นไป ขยายตัวอยู่ในระดับที่น่าพอใจ โดยมีจำนวนลูกค้าบุคคลรายใหญ่ร่วม 300 บัญชี เพิ่มขึ้นถึง 16% จากสิ้นปีก่อน
ขณะที่สินทรัพย์ภายใต้การบริหารจัดการ (AUM) ของกลุ่มลูกค้าบุคคลรายใหญ่ก็ขยายตัวต่อเนื่อง โดยปัจจุบันอยู่ที่เกือบ 9 พันล้านบาท เพิ่มขึ้นมากกว่า 10% จากสิ้นปี 2553 และคาดว่าทั้งปีสินทรัพย์กลุ่มลูกค้าบุคคลรายใหญ่จะขยายตัวประมาณ 20%
“ลูกค้าไฮเน็ตเวิร์คกังวลเงินเฟ้อที่ยังคงอยู่ในระดับสูง จึงต้องการทีมผู้เชี่ยวชาญทางด้านการลงทุนที่สามารถให้คำปรึกษาและช่วยบริหารเงินของลูกค้าให้ได้รับผลตอบแทนที่สูงกว่าเงินเฟ้อ ขณะเดียวกันผลิตภัณฑ์การเงินก็มีความหลากหลายและซับซ้อนมากขึ้นจึงต้องการผู้เชี่ยวชาญ รวมถึงการบังคับใช้ พ.ร.บ. คุ้มครองเงินฝาก  ทำให้กลุ่มลูกค้าบุคคลรายใหญ่สนใจกองทุนส่วนบุคคลมากขึ้น”นายสาห์รัช กล่าว
สำหรับภาพรวมการแข่งขันของธุรกิจกองทุนส่วนบุคคลของกลุ่มลูกค้าบุคคลรายใหญ่ยังไม่รุนแรงเท่ากลุ่มลูกค้าสถาบันที่มีการแข่งขันที่รุนแรงกว่า โดยเฉพาะค่าธรรมเนียม ขณะที่กลุ่มลูกค้าบุคคลรายใหญ่จะเน้นที่การแข่งขันด้านการให้บริการและการให้คำแนะนำการลงทุน 
ปัจจุบันธุรกิจกองทุนส่วนบุคคลของบลจ.ทิสโก้ มีสินทรัพย์ภายใต้การบริหารรวมกว่า 4 หมื่นล้านบาท โดยมีส่วนแบ่งทางการตลาดเป็นอันดับที่ 2 ของอุตสาหกรรม และมีการเติบโตของสินทรัพย์ภายใต้การบริหารอย่างต่อเนื่อง โตขึ้นกว่า 90% ในรอบ 6 ปีที่ผ่านมา